Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase registreerimistaotluse avaldamine

(2021/C 463/20)

Käesoleva dokumendi avaldamine annab õiguse esitada vastuväiteid Euroopa Parlamendi ja nõukogu määruse (EL) nr 1151/2012 (1) artikli 51 kohaselt kolme kuu jooksul alates käesoleva dokumendi avaldamise kuupäevast.

KOONDDOKUMENT

„Zagorski bagremov med“

ELi nr: PDO-HR-02612 – 1. juuni 2020

KPN (X) KGT ( )

1. [KPN või KGT] nimetus(ed)

„Zagorski bagremov med“

2. Liikmesriik või kolmas riik

Horvaatia Vabariik

3. Põllumajandustoote või toidu kirjeldus

3.1. Toote liik

Klass 1.4. Muud loomse päritoluga tooted (munad, mesi, mitmesugused piimatooted (v.a või) jne)

3.2. Punktis 1 esitatud nimetusele vastava toote kirjeldus

3.2.1. Toote määratlus

Toodet „Zagorski bagremov med“ toodetakse akaatsia (Robinia pseudoacacia) kui valdava taimeliigi ja Hrvatsko Zagorje piirkonna muude meetaimede nektarist. Piirkonna erilised geomorfoloogilised ja klimaatilised tingimused on mõjutanud kaasnevate taimeliikide teket, mis koos peamiste taimeliikidega mõjutavad mee botaanilist päritolu. Toode viiakse turule vurritatud mee, kärjemee või vurritatud ja kärjetükkidega mee kujul.

3.2.2. Õietolmu omadused

Lisaks akaatsia (Robinia pseudoacacia) õietolmule võib toote „Zagorski bagremov med“ õietolmu spektris esineda ka järgmiste meetaimeliikide õietolmu: verev kontpuu (Cornus sanguinea), harilik paakspuu (Frangula alnus), euroopa rihmvõõrik (Loranthus europaeus), korvõielised taimed (Asteraceae), vaher (Acer spp.), aasristik (Trifolium pratense), harilik võilill (Taraxacum officinale), ristõielised taimed (Brassicaceae), puuviljad (Prunus spp.), võilille tüüpi korvõielised taimed (Asteraceae: Taraxacum tüüp), sarikalised taimed (Apiaceae), sinep (Sinapis spp.), pärn (Tilia spp.), harilik nõiahammas (Lotus corniculatus), jumikas (Centaurea spp.), ja vähemal määral muud taimeliigid. Õietolmu spektris võib olla ka järgmiste meetaimede hulka mittekuuluvate taimede õietolmu: saar (Fraxinus spp.), harilik kerahein (Dactylis glomerata), kõrrelised taimed (Poaceae), teeleht (Plantago spp.), angervaks (Filipendula spp.), tarn (Carex spp.), tamm (Quercus spp.) ja magun (Papaver spp.).

Kui toote „Zagorski bagremov med“ õietolmu üldkogusest lahutada meetaimede hulka mittekuuluvate taimede õietolmu sisaldus, peab akaatsia (Robinia pseudoacacia) õietolm osakaal üldkoguses olema üle 27 %.

3.2.3. Organoleptilised omadused

Tootel „Zagorski bagremov med“ on järgmised organoleptilised omadused.

Välimus

Värvus: väga hele, varieerudes peaaegu värvitust, helekollase ja õlgkollaseni, sõltuvalt sellest, kuivõrd monofloorne on meeproov.

Läbipaistvus: väga läbipaistev.

Kristalliseerumine: mesi püsib pika aja jooksul vedelas olekus ja kristalliseerub harva.

Lõhn

Ei ole intensiivne ning võib olla tuntava akaatsiaõite ja värske vaha lõhnaga, sõltuvalt sellest, kui monofloorne on meeproov.

Maitse

Keskmiselt magusa kuni väga magusa maitsega, vähese happesusega.

Aroom

Vanilli, akaatsiaõite, esmakärje ja värske või lühikese kuni keskmise püsivusega aroom.

3.2.4. Füüsikalis-keemilised parameetrid

Veesisaldus: kuni 18,0 %.

Elektrijuhtivus: kuni 0,25 mS/cm.

Hüdroksümetüülfurfuraali (HMF) sisaldus: kuni 15 mg/kg.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

Mesilasperede söötmine aktiivse korje perioodil on keelatud.

3.4. Täpsustage tootmise erietapid, mis peavad toimuma määratletud geograafilises piirkonnas

Kõik toote „Zagorski bagremov med“ tootmise etapid (korje ja mee vurritamine) peavad toimuma punktis 4 määratletud geograafilises piirkonnas.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

Kvaliteedi ja jälgitavuse tagamiseks peab toode „Zagorski bagremov med“ olema pakendatud määratletud geograafilises piirkonnas. Transportimise ajal võivad ebasobivad (kõrged) temperatuurid muuta toote „Zagorski bagremov med“ füüsikalis-keemilisi näitajaid ja organoleptilisi omadusi või põhjustada meele ebasoovitavate kõrvallõhnade tekkimist või õhust niiskuse ligitõmbamist. Seetõttu kasutatakse mee pakendamiseks hermeetilisi kaasi, soovitavalt metallkaasi.

Mee pakendamiseks kasutatakse sõltuvalt turustustingimustest eri suurusega pakendeid ja nende kohta peetakse vastavat registrit.

3.6. Sellise toote märgistamise erieeskirjad, millele registreeritud nimetus viitab

Enne turulelaskmist peab kõikidel pakenditel olema eriline „Zagorski bagremov med“ logo, mis peab olema suurem kui muud pakendil olevad pealiskirjad. Logo graafiline kujutis on musta taustaga, keskel on tekst ZAGORSKI BAGREMOV MED, sõnad „zagorski“ ja „med“ on esitatud valges ning sõna „bagremov“ kollases kirjas. Tekstist vasakul on kolm erineva suurusega stiliseeritud valget mesilast (joonis 1).

Joonis 1. Toote „Zagorski bagremov med“ logo

4. Geograafilise piirkonna täpne määratlus

Toote „Zagorski bagremov med“ geograafiline tootmispiirkond hõlmab Hrvatsko Zagorje piirkonda, täpsemalt: Krapina-Zagorje maakond tervikuna; Varaždini maakonna lääneosa, kuhu kuuluvad järgmised linnad ja omavalitsusüksused: Bednja, Lepoglava, Ivanec, Novi Marof, Breznički Humi ja Breznica; ning Krapina-Zagorje ja Varaždini maakonnaga piirneva Zagrebi maakonna äär, mis hõlmab järgmisi omavalitsusüksusi: Brdovec, Marija Gorica, Pušća, Dubravica, Luka, Jakovlje, Bistra ja Bedenica, ning järgmisi asulaid: Kupljenovo, Bregovljana, Hruševec Kupljenski ja Pojatno.

5. Seos geograafilise piirkonnaga

Geograafilise piirkonna eripära

Enamikku Hrvatsko Zagorje piirkonnast, kus on vähe intensiivset põllumajandustootmist ja tööstust, iseloomustab looduslik taimestik ja ekstensiivne põllumajandus. Seega on punktis 4 määratletud geograafilises piirkonnas mesinduse arendamiseks optimaalsed tingimused.

Toote „Zagorski bagremov med“ eripära on suuresti tingitud topograafilistest ja kliimateguritest ning määratletud geograafilises piirkonnas õitsevate taimedega.

Määratletud geograafilises piirkonnas on niiske mandriline kliima. Talv on suhteliselt mahe, suvi mõõdukalt soe, sügis veidi soojem kui kevad ning mõlema üleminekuperioodi keskmine temperatuur ületab aasta keskmist temperatuuri. Hilissügis ja talv on küngastel sageli soojemad ja päikeselisemad kui tasandikul. Orgudes esineb sageli öökülma, mida mägedes ei ole. Hrvatsko Zagorje sademete hulk on mandrilisele kliimale iseloomulik ning mais, juunis ja juulis, st vegetatsiooniperioodil esineb sageli tugevaid vihmasadusid. Novembris on järjekordne sajuperiood, samas kui veebruaris ja märtsis esineb sademeid kõige vähem. Aastane sademete hulk on ligikaudu 1 000 mm. Künkliku maastiku tõttu on tuuled vahelduvad. Kõige sagedasemad on läänetuuled, mis puhuvad 45 % ulatuses aastast, nendele järgnevad idatuuled, mis puhuvad 29 % ulatuses aastast, ning umbes 6 % aastast on tuulevaikne. Maksimaalne tuule tugevus ulatub 6–9 pallini, kõige tugevamad tuuled puhuvad hilissügisest varakevadeni (Crkvenčić et al, 1974b, Geografija SR Hrvatske [Horvaatia Sotsialistliku Vabariigi geograafia], lk 69–81).

Hrvatsko Zagorje üks eriomane ja äratuntav tunnus on selle arvukad künkad, mis säästavad akaatsiat hiliskevadistest külmadest. Künklik maastik võimaldab akaatsial ka kauem õitseda ja mesilastel nektarit korjata, kuna akaatsia õitseb esmalt kaitstud madalamatel aladel ning seejärel suurematel kõrgustel. Kui Horvaatia tasandikul on mesilaste korjeperiood keskmiselt 10–12 päeva, siis määratletud geograafilises piirkonnas ulatub see 20 päevani (Šimić, 1980, Naše medonosno bilje [Meie meetaimed], lk 84 ja 85).

Määratletud geograafilise piirkonna kliimatingimused mõjutavad oluliselt nektari teket. Autorite Farkas ja Zajacz (2007) (Nectar Production for the Hungarian Honey Industry [Nektaritoodang Ungari meetööstusele], lk 134) andmetel on akaatsianektari sekretsiooni optimaalseteks tingimusteks tuulevaikus, soojad ööd (ligikaudu 15 °C) piisava hommikukastega ja mõõdukalt soojad päevad, mil päevatemperatuur on 25 °C. Õhutemperatuuri ligikaudseid väärtusi kinnitas Krušelji poolt kolme aasta jooksul Krapina-Zagorje maakonnas akaatsiate õitsemise ajal tehtud uuring (2012. aasta PhD väitekiri Utjecaj vremenskih i proizvodnih uvjeta na kakvoću bagremova meda s područja Krapinsko-zagorske županije [Ilma ja tootmistingimuste mõju Krapina-Zagorje maakonna akaatsiamee kvaliteedile], lk 66, 77 ja 81).

Määratletud geograafilise piirkonna eripära peegeldub ka seal õitsevates taimedes, st akaatsiate olemasolus, millest enamik esineb rühmades või on segunenud teiste põõsa- ja puuliikidega. Kuna tegemist on hästi paljuneva taimega, levib akaatsia kergesti, kasutab kiiresti ära niisket viljakat mulda ja võib olla esikliik.

Määratletud geograafilises piirkonnas on sajanditevanune mesindustraditsioon, mis oli Zagorje maakonnas üks peamisi põllumajandustegevusi. Mesi ja vaha olid turul kõige enam nõutud tooted. Seepärast sätestas Horvaatia parlament juba 1626. aastal (Petrić, 2011: Samobor i okolica u ranom novom vijeku [Samobor ja selle ümbrus varasel uusajal], lk 309–310, ja F. Šišić, 1918, Podatci o skladištima meda [Meeladude andmed], Horvaatia parlamendi andmed, lk 458, 465), et mett võib eksportida ainult Krapina, Varaždini ja Samobori linnadest (Mudrinjak, 2017, Hrvatska pčela [Horvaatia meemesilane], lk 203–205). Horvaatiast eksporditud mesi tuli kaaluda ja iga 100 kg kaalutud mee eest maksti 2 kroitserit.

Toote eripära

Tootmispiirkonnas leiduvate taimeliikide õietolmuterade olemasolu võimaldab kindlaks teha nii mee geograafilise kui ka botaanilise päritolu. Paljude õietolmuanalüüside tulemuste kohaselt on mee monofloorseks kuulutamiseks vajalik akaatsia õietolmuterade minimaalne 20 % osakaal toote „Zagorski bagremov med“ puhul 27 %. Kõnealuse mee monofloorsus väljendub selle füüsikalis-keemilistes omadustes (elektrijuhtivus) ja organoleptiliste omaduste ekspressiivsuses, mis rõhutab mee eripära võrreldes teistest piirkondadest pärit sama liiki mee proovidega. Kuigi määratletud geograafilisest piirkonnast pärit akaatsiamett on aastaid hinnatud, ei ole proovide botaanilise päritolu seire näidanud jälgi rapsiõietolmust. See näitab piirkonna eripära võrreldes enamiku teiste Horvaatia piirkondadega, kus võib akaatsiamett toota.

Geograafilise piirkonna ja toote eripära põhjuslik seos

Toote „Zagorski bagremov med“ määratletud geograafilise piirkonna topograafilised ja klimaatilised tegurid ning seal õitsevad taimed määravad toote eripära. Hrvatsko Zagorje piirkonna asend (künklik maastik) mõjutab akaatsia õitsemise kestust ja seega nektari korjet, mis kestab 20 päeva. Võttes arvesse mulla omadusi (raske, happeline muld), väikseid ja killustunud maatükke ning põllumajandustehnikate rakendamise keerukust, ei ole seal rapsikasvatuse traditsiooni, tänu millele on määratletud geograafiline piirkond toote „Zagorski bagremov med“ tootmiseks eriti sobiv võrreldes Horvaatia muude osadega, kus akaatsiamett toodetakse rapsikasvatuspiirkondades ning seetõttu ei ole võimalik vältida rapsi nektarit (ja seega ka õietolmu).

Toote „Zagorski bagremov med“ eripära põhineb mesinduse pikaajalisel traditsioonil ja seega kajastub seos määratletud geograafilise piirkonnaga ka ajaloolistes, traditsioonilistes ja kultuurilistes elementides.

Üks peamisi ajaloolisi seoseid Hrvatsko Zagorje mee ja vaha tootmisega on liticari [magus meetainast piparkoogisarnane küpsis] ja küünalde valmistamine. Piparkookide valmistamise traditsioon jõudis sellesse piirkonda kaubateede kaudu 16. ja 17. sajandi vahetusel Steiermarki liticarivalmistajate gildi raames ning on jäänud siia tänaseni. Hrvatsko Zagorje piparkoogivalmistamise traditsiooni tunnustati ja see kanti 2010. aastal UNESCO inimkonna vaimse kultuuripärandi esindusnimekirja.

Toote „Zagorski bagremov med“ kõrge tootmiskvaliteet tuleneb Hrvatsko Zagorje mesinike oskustest, mille nad on omandanud kaasaegsetes tehnoloogilistes lähenemisviisides mesilasperede kasvatamisele ja turustamiseks mee valmistamisele. Need mesinikud pööravad erilist tähelepanu parimate kohtade leidmisele nii paiksetele kui ka rändmesilatele ning õigeaegsele vurritamisele, mis on kvaliteetse mee tootmise eeltingimus.

Viimase 16 aasta jooksul on Krapina-Zagorje maakond ja Krapina-Zagorje maakonna mesindusliit korraldanud üritust, kus tutvustatakse ja hinnatakse mett „Zagorski bagremov med“ ning Zagorje mesinikke.

2010. aastal Ljubljanas toimunud Apimedica ja Apiquality foorumil tunnistati ühe Hrvatsko Zagorjes asuvast Konjščinast pärit mesiniku akaatsiamee proov maailma parimaks. See annab tunnistust toote „Zagorski bagremov med“ erilisusest Horvaatia muudest piirkondadest pärit akaatsiameega võrreldes. Lisaks sellele edule on määratletud geograafilisest piirkonnast pärit toode „Zagorski bagremov med“ olnud juba palju aastaid Horvaatias ja lähedalasuvas Sloveenias korraldatud meealastel üritustel pidevalt kõrgel kohal.

Viide tootespetsifikaadi avaldamisele

(Viitemääruse artikli 6 lõike 1 teine lõik)

https://poljoprivreda.gov.hr/UserDocsImages/dokumenti/hrana/zoi-zozp-zts/dokumenti-zoi-zozp-zts/Specifikacija_proizvoda_Zagorski_bagremov_med.pdf

(1) ELT L 343, 14.12.2012, lk 1.